钦定古今图书集成/明伦汇编/氏族典/第162卷 > 韩林儿
## 钦定古今图书集成/明伦汇编/氏族典/第162卷 > 韩林儿

按《明外史韩林儿传》：“林儿，栾城人，或言李氏子也。其
先世以烧香惑众，谪徙永年。元末政衰，林儿父山童
益倡言天下大乱，弥勒佛下生，河南及江淮愚民翕
然信之。颍州人刘福通等复鼓妖言，谓山童宋徽宗
八世孙也，当主中国，乃谋起兵，以红巾为号。至正十
一年事觉，福通遽入颍州以反，而山童为吏所捕诛”，
林儿与其母逃入武安山中。福通众至十馀万，元兵
不能御。十五年二月，福通物色林儿，得诸砀山，夹河
迎至亳州，立为皇帝，又以为小明王，建国号曰“宋”，改
元龙凤，都于亳。既，元将大败福通于太康，进围亳，福
通挟林儿走安丰。十八年，福通攻下汴梁，守将竹贞
遁去，遂迎林儿以都焉。林儿本起盗贼，无大志，又听
命福通，徒拥虚名。诸将在外者，率不遵约束，所过焚
劫，福通亦不能制。兵虽盛，威令不行，羁縻而已。数攻
下城邑，元兵亦数从其后复之，不能守。及察罕帖木
儿大发秦、晋之师会汴城下，林儿兵出战辄败，婴城
守百馀日，食将尽，福通计无所出，挟林儿从百骑，开
东门遁还安丰。吴将吕珍围安丰，林儿告急于太祖。
太祖亲率师以往，而珍已入其城，杀《福通》矣。太祖击
走珍，而以林儿归，居之滁州。明年，太祖为吴王。又二
年，林儿卒。林儿凡立十二年。